**Mercantile Ski- og Fotballklubb** (stiftet 3. juni 1903) er et norsk idrettslag fra Oslo, som nå kun driver fotball. I perioden før første verdenskrig var Mercantile en av Norges beste fotballklubber, og vant Norgesmesterskapet i fotball for herrer 1907 og 1912. Da Norge i 1908 spilte sin første landskamp, representerte ni av spillerne på det norske laget Mercantile. Klubbens aktivitet har siden andre verdenskrig gått i bølger, og den har blitt lagt ned og gjenopptatt flere ganger. Mercantile spiller nå i 7. divisjon.

Historie
--------

### Dominans

Mercantile Ski- og Fotballklubb ble stiftet 3. juni 1903 av Hans Chr. Endrerud, Einar Maartmann og Sverre Strand. Anledningen var Kristianias første skoleturnering i fotball, som skulle arrangeres samme måned. Endrerud og Maartmann var begge elever ved Oslo handelsgymnasium, mens Strand var nylig uteksaminert fra skolen. Handelsgymnasiastene vant turneringen og dette inspirerte til å videreføre aktiviteten. Navnet Mercantile spilte altså på medlemmenes bakgrunn fra Handelsgymnaset. De fleste spillerne kom fra Frogner og Majorstua. I tillegg til disse, fikk klubben enkelte nye spillere da Grane, Nordstrand gikk i oppløsning rundt 1905. Flere tidligere Grane-gutter gikk over til Mercantile.

Klubben ble raskt dominerende både i Oslo og nasjonalt, med de første åtte kretsmesterskap (1906–1913) og norgesmesterskap i 1907 og 1912. Da Norge i 1908 spilte sin første landskamp, representerte ni av spillerne på det norske laget Mercantile, deriblant det norske landslagets første målscorer Minotti Bøhn.

Det var Mercantile, etter initiativ fra spilleren Macken W. Aas, som tok til orde for å anlegge Gressbanen på Holmen, hovedstadens første bane med gress som underlag. Mercantile-medlemmene startet aksjeselskapet *A/S Græsbanen* med startkapital på 42 000 kroner. Da prosjektet trengte mer penger, gikk idrettslaget Ready inn som likestilt aksjonær med Mercantile. Gressbanen ble åpnet 1. september 1918 og var fast arena for det norske landslaget de neste ti årene.

I 1923 ble klubben kretsmester i Oslo for niende og siste gang. I 1926 rykket Mercantile ned fra A-serien i Oslo, og fram til krigen tilhørte klubben et mellomsjikt i norsk fotball. Mercantile var for øvrig med på å stifte Norges Bandyforbund i 1920, men hevdet seg mindre i denne idretten.

### Sammenslutning og opphør

I 1947 ble Mercantile slått sammen med en annen vestkantklubb, Ski- og Fotballklubben Trygg. Trygg ble stiftet i 1907, og hadde fram til krigen markert seg spesielt innen bandy og ishockey. I likhet med Mercantile hadde Trygg imidlertid opplevd en nedgang, og begge klubbene slet med rekruttering og dårlige treningsforhold. Sammenslutningen fikk navnet Mercantile/Trygg. På starten av 1950-tallet ebbet klubbens aktivitet ut, og i 1954 ble fotballavdelingen nedlagt. Klubben forble imidlertid medlem av Norges Fotballforbund takket være klubbens aldermannsliga som besto av tidligere aktive fotballspillere.

### Gjenoppstandelse

I 1968 ønsket en kameratgjeng på Langerud å starte sin egen fotballklubb. Siden en klubb måtte ha vært medlem av Norges Idrettsforbund i to år før man kunne bli med i Norges Fotballforbund, valgte gjengen å melde seg inn i Mercantile/Trygg som hadde opprettholdt sitt medlemskap i NFF. Klubben, nå kun under navnet Mercantile, steg sakte, men sikkert oppover i divisjonssystemet inntil den nådde det tredje øverste nivået i 1989. På 1980- og 1990-tallet ble klubben trent av blant andre Erik Foss, Lars Tjernås og Erik Solér.

### Fusjon og ny start

Mercantile ble ikke med i samarbeidsklubben FK Oslo Øst som ble stiftet høsten 1999, og gikk i stedet sammen med Lambertseter IF på nyåret i 2000. I 2005-sesongen rykket klubben ned til fjerde nivå. 26. november 2006 vedtok Mercantiles generalforsamling å fusjonere fotballavdelingen (Mercantile Fotballklubb) med Nordstrand Idrettsforening, og Nordstrand overtok Mercantiles lag i 3. divisjon. Mercantile opphørte dermed som selvstendig fotballklubb, men den opprinnelige klubben med røtter tilbake til 1903, Mercantile Ski- og Fotballklubb, besto. 28. november 2007 vedtok Mercantile Ski- og Fotballklubb å gjenopprette lag i 8. divisjon i Oslo Fotballkrets under Kent Jonas Trinborg og Skjalg Sæthers ledelse. Stallen besto hovedsakelig av studenter fra Universitetet i Oslo og kamerater fra Sarpsborg og omegn. Det første året etter returen til norsk fotball endte Mercantile på sisteplass i 8. divisjon avdeling 3, og poengfangsten tilsa at Mercantile var Norges sjette dårligste lag før 2009-sesongen. 2009-sesongen ble en opptur sammenlignet med debutsesongen, og Mercantile endte på 5.-plass i klubbens andre år etter oppstarten. De blå-hvite fikk inn en rekke forsterkninger før 2010-sesongen og fortsatte framgangen fra året før. Etter en avslutning hvor fire av avdelingens åtte lag var med i opprykkskampen før siste serierunde, var det «Mercan» som rykket opp i 7. divisjon. I 2011 havnet klubben på en 7.-plass i sin 7. divisjonsavdeling, mens den ble nummer 5 i 2012. Med 18 poeng på 18 kamper havnet Mercantile i 2013 på 6.-plass i 7. divisjon avdeling 3, i det som var en midt på treet god sesong for klubben. "Mercan" kopierte 6.-plassen i 2014, etter å ha vunnet de tre siste kampene av sesongen. Med 22 poeng forbedret man fjorårets poengfangst, til tross for at laget var plaget med skader på nøkkelspillere hele sesongen. Før 2015-sesongen fikk klubben inn et par nye spillere, og med en 4.-plass var den igjen på øvre halvdel i divisjonen. Framgangen fortsatte i 2016, og nytt av året var at mangeårig lagleder Christoffer Stensholt trappet ned, mens Thors Sæther tok over. Med flere seire enn tap, samt positiv målforskjell, var dette en god sesong for Mercantile.

### Tabellposisjoner 2008 - 2016

| **År** | **Div.** | **Pos.** | **Kamper** | **V** | **U** | **T** | **Mål +** | **Mål -** | **Poeng** | **Merknad** |
| --- | --- | --- | --- | --- | --- | --- | --- | --- | --- | --- |
| **2008** | 8. | 9. | 16 | 2 | 4 | 10 | 26 | 54 | 10 |  |
| **2009** | 8. | 5. | 18 | 8 | 1 | 9 | 39 | 51 | 25 |  |
| **2010** | 8. | **1.** | 14 | 10 | 2 | 2 | 43 | 12 | 32 | **Opprykk** |
| **2011** | 7. | 7. | 18 | 6 | 1 | 11 | 30 | 37 | 19 |  |
| **2012** | 7. | 5. | 18 | 8 | 3 | 7 | 32 | 31 | 27 |  |
| **2013** | 7. | 6. | 18 | 5 | 3 | 10 | 33 | 40 | 18 |  |
| **2014** | 7. | 6. | 18 | 6 | 4 | 8 | 23 | 36 | 22 |  |
| **2015** | 7. | 4. | 16 | 7 | 0 | 9 | 37 | 39 | 21 |  |
| **2016** | 7. | 5. | 18 | 7 | 5 | 6 | 41 | 38 | 26 |  |

Idretter
--------

* Fotball: 1903–d.d.
* Ski: 1903–1975
* Bandy: 1908–1952
* Ishockey: 1952–1959
* Damehåndball: 1938–1951, 1992–1996
* Herrehåndball: 1945–1996

Landslagsspillere fra Mercantile
--------------------------------

* Arvid Arisholm (1)
* Sverre Blix (1)
* Wilhelm Brekke (1)
* Minotti Bøhn (1)
* Einar Friis Baastad (6)
* Julius Clementz (2)
* Hans Endrerud (6)
* Kaare Engebretsen (20)
* Tryggve Gran (1)
* Carl Frølich Hanssen (1)
* Paul Hauman (1)
* Charles Herlofson (12)
* Olaf Iversen (1)
* Harald Johansen (7)
* Folke Kirkemo (1)
* Sverre Lie (1)
* Wilhelm Rønning (2)
* Harald Schønfeldt (1)
* Rolf Westgaard (2)
* Macken W. Aas (2)
* Rolf Aas (19)

Referanser
----------

1. ↑  «Historie. 1903-1950». Besøkt 19. september 2011. [*død lenke*]
2. ↑  Andersen, Espen (2007). *Det store gjennombruddet. Norsk fotballs kulturhistorie 1885-1925*. Oslo. s. 105.
3. ↑  Andersen, Peder Chr. (1927). *Norges Fotballforbund gjennem 25 år*. Oslo. s. 184.
4. ↑  Lejo (9. mai 1952). «Klubblederne går trette - spillerne forsvinner og kassa forblir tom». *Verdens Gang*.
5. ↑  «Oslo Idrettslag skal administrere idrettsbanene selv - og vedlikeholde dem». *Verdens Gang*. 25. november 1946.
6. 1 2  «Historie. 1950-2006». Besøkt 19. september 2011. [*død lenke*]
7. ↑  Nordstrand og Mercantile enige om fusjon Arkivert 3. mai 2005 hos Wayback Machine.
8. ↑  Aslân W. A. Farschian (24. mai 2008). «Hvor er dommer'n?». *Aftenposten Aften*.
9. ↑  «7.div Menn avd 02 - Oslo Fotballkrets». Norges Fotballforbund. Besøkt 26. februar 2013.
10. ↑  «7.div Menn avd 03 - Oslo Fotballkrets». Norges Fotballforbund. Besøkt 25. november 2013.
11. ↑  «7.div Menn avd 01, 2014 - Oslo Fotballkrets».
12. ↑  Fotballforbund, Norges. «7.div Menn avd. 01 2016 - Tabell». *fotball.no - Norges Fotballforbund*. Besøkt 29. oktober 2016.

Eksterne lenker
---------------

* (no) Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Oslo Byleksikon
 |